Es, Tonija
Es, Tonija (angļu: I, Tonya) ir 2017. gada ASV biogrāfiskā filma. Filmas režisors ir Kreigs Gilespi, scenārija autors ir Stīvens Rodžerss. Filmas pamatā ir daiļslidotājas Tonijas Hārdingas dzīvesstāsts un viņas saistība ar 1994. gada uzbrukumu viņas sāncensei Nensijai Keriganai. Margo Robija atveido Hārdingu, Sebastians Stens atveido Hārdingas vīru Džefu Džilūliju un Elisone Dženija atveido Hārdingas māti Lavonu Goldenu. Pārējās lomas atveido Džuliana Nikolsone, Keitlina Kārvere, Pols Valters Hausers un Bobijs Kanavale. Filmas "Es, Tonija" pasaules pirmizrāde norisinājās 2017. gada 8. septembrī Toronto Starptautiskajā kinofestivālā, ASV kinoteātros filmu sāka demonstrēt tā paša gada 8. decembrī, savukārt Latvijas kinoteātros filmas pirmizrāde notika 2018. gada 2. februārī. Pie 11 miljonu ASV dolāru filmas budžeta tā starptautiski iekasēja 53 miljonus ASV dolāru. Filma saņēma pozitīvas kritiķu atsauksmes, īpaši par Robijas un Dženijas tēlojumu. 90. Kinoakadēmijas balvas pasniegšanas ceremonijā Elisone Dženija saņēma balvu nominācijā "Labākā aktrise otrā plāna lomā", tāpat filma tika izvirzīta nominācijās "Labākā aktrise galvenajā lomā" (Margo Robija) un "Labākā montāža". Vēl filma tika izvirzīta trim nominācijām Zelta globusa balvai, no kurām ieguva tikai vienu — Elisone Dženija kā labākā aktrise otrā plāna lomā pilnmetrāžas filmā, un divās nominācijās Ekrāna aktieru ģildes balvai, kur arī Dženija saņēma balvu kā labākā aktrise otrā plāna lomā, vēl balvai tika nominēta arī Robija kā labākā aktrise galvenajā lomā. Elisone Dženija kā labākā aktrise otrā plāna lomā saņēma arī BAFTA kino balvu, kurai kopumā filma tika izvirzīta piecās nominācijās.